Et skatkammer af fortællinger

Vi følger naturens dramatiske forvandling, der har dannet de fysiske rammer om vores land. Vi er med, når vores nation oplever svimlende storhed og totalt forfald, og når konger og dronningers indflydelse sætter deres spor på alliancer og territorier. Vi kommer tættere på fortidens arbejdere, bønder, borgerskab, kvinder og mænd. Vi mærker tidernes skiften, troens vekslen og et moderne samfund tage form. Sidst DR gav et samlet bud på Danmarks historie var i 1982, hvor seerne kunne følge serien ”Danmarks Historie – fortalt af Erik Kjersgaard”. Siden dengang er der sket store landvindinger i forhold til, hvad man kan sige om fortiden, og hvordan den kan formidles. Men også denne gang er alle sejl sat til for at åbne Danmarkshistorien for hele befolkningen i den bedste sendetid. - Det er en kerneopgave for DR at skabe sammenhængskraft i Danmark. Kendskab til vores fælles historie og vores kulturs udvikling er med til både at forbinde os på tværs af skel, gøre os bevidste om de udfordringer der før har været og dermed ruste os til beslutningerne om, hvordan fremtiden skal være. ’Historien om Danmark’ er et meget ambitiøst projekt, og jeg håber selvfølgelig, at mange vil se med og få glæde af serien fra første færd, siger kulturdirektør i DR, Tine Smedegaard Andersen. Serien forløber kronologisk og begynder med afslutningen på den seneste istid og Stenalderen. En periode på tusindvis af år, hvor de første mennesker bosætter sig i landet, og hvor jægerfolkene konstant må tilpasse sig et foranderligt klima og en lunefuld natur. Det er på det tidspunkt, at der ud af de enorme ismasser fødes det landskab, som med tiden bliver det, vi i dag kender som Danmark.